На основу члана 3. став 2. Правилника о начину и поступку остваривања права на доделу средстава из буџета општине Беочин за програме и пројекте из области културе, образовања и уметности који су од значаја за општину Беочин („Службени лист општине Беочин“ број 13/19) Уредбом о правилима и условима за доделу помоћи мале вредности ( de minimis pomoći) („Службени гласник РС“ број 17/2025) и у складу са Уредбом о критеријумима и мерилима и начину избора пројеката у култури који се финансирају или суфинансирају из буџета Републике Србије, Аутономне покрајине и јединице локалне самоуправе („ Сл.гласник РС“ број 105/2016 и 112/2017) и у складу са Уредбом о условима и критеријумима усклађености државне помоћи за културу и члана 63. став 1. тачка 9. Статута општине Беочин („Службени лист општине Беочин“ бр. 3/19 и 12/2025), а везано за Одлуку о буџету општине Беочин за 2026. годину („Службени лист општине Беочин“ број 14/2025), Председница општине Беочин дана 19.02.2026. године расписује

**ЈАВНИ КОНКУРС**

**ЗА ДОДЕЛУ СРЕДСТАВА ИЗ БУЏЕТА ОПШТИНЕ БЕОЧИН**

**ЗА ПРОГРАМЕ И ПРОЈЕКТЕ ИЗ ОБЛАСТИ КУЛТУРЕ, ОБРАЗОВАЊА И УМЕТНОСТИ КОЈИ СУ ОД ЗНАЧАЈА ЗА**

**ОПШТИНУ БЕОЧИН**

**I ОБЛАСТ КУЛТУРНЕ ДЕЛАТНОСТИ ЗА КОЈУ СЕ КОНКУРС РАСПИСУЈЕ И**

**ОБИМ СРЕДСТАВА КОЈИ СЕ ДОДЕЉУЈЕ**

Конкурс се расписује за области:

- библиотечко-информатичке делатности,

- културно-образовне делатности,

- заштите културних добара,

- музичког стваралаштва,

- аматерског стваралаштва,

- сценског стваралаштва,

- визуелне уметности,

- кинематографије и аудио-визуелног стваралаштва и

**-**  неговање и очување традиције.

**Средства су планиранау оквиру раздела 5. Општинска управа, Програм-1201 Развој културе и информисања, Програмска активност-0002 Јачање културне продукције и уметничког стваралаштва, Функција 820 – Услуге културе, Економска класификација 481000 Дотације невладиним организацијама у износу од 1.700.000,00 динара.**

**II УЧЕСНИЦИ НА ЈАВНОМ КОНКУРСУ**

На конкурс за доделу средстава за финансирањe и суфинансирање пројеката у култури право пријаве имају:

**-** удружења и организације у култури које су регистроване

најмање три године на територији општине Беочин; - појединци и самостални уметници који имају пребивалиште

на територији општине Беочин, а који своје пројекте остварују

у партнерским односима са институцијама, удружењима и

организацијама регистрованим на територији општине Беочин; - као и други субјекти у култури осим установа културе чији је

оснивач општина Беочин.

Подносиоци пријаве који немају статус правног лица, у пријави достављају податке о правном лицу, са седиштем на територији општине Беочин, преко кога се пројекат реализује.

**III ДОКУМЕНТАЦИЈА КОЈА ЈЕ ПОТРЕБНА ЗА ПРИЈАВУ НА КОНКУРС**

Пријаве на конкурс се подносе Комисији на посебном обрасцу (образац 1.), који је саставни део конкурсне документације.

Конкурсна документација треба да садржи:

1. Образац пријаве за учешће на конкурсу;
2. Фотокопија решења АПР о регистрацији удружења;
3. Фотокопија ОП обрасца (овлашћена лица);
4. Фотокопију решења о додели ПИБ-а;
5. Фотокопија акта о отварању рачуна код Управе за трезор;
6. Фотокопија депо картона;
7. Фотокопија Статута;
8. План и програм рада за годину за коју се конкурише;
9. Извештај о утрошку буџетских средстава, односно реализацији програма из претходне године (уколико су средства била додељена) и
10. Друга документа која су по процени подносиоца захтева, значајна за доделу средстава.
11. Oбразац о додели de minimis (помоћи мале вредности) у текућој и претходне две године;

Конкурсна документација се може преузети на писарници Општинске управе општине Беочин као и са званичне презентације општине Беочин на адреси: [www.beocin.rs](http://www.beocin.rs/)

**IV ПОДНОШЕЊЕ ПРИЈАВА НА КОНКУРС**

Пријаве се подносе непосредно на писарницу Општинске управе општине Беочин у затвореној коверти или поштом (препорученом пошиљком) на адресу: Општина Беочин, са назнаком ''Комисија за доделу средстава за програме и пројекте из области културе на територији општине Беочин'', Светосавска 25, 21300 Беочин.

Неблаговремене и непотпуне пријаве на конкурс, Комисија неће разматрати, као ни пријаве које нису достављене на прописаним обрасцима.

**V РОК ЗА ПОДНОШЕЊЕ ПРИЈАВА**

Конкурс се објављује на званичној интернет страници општине Беочин као и дневном штампаном медију – дневном листу „Дневник“ Нови Сад.

Рок за подношење пријава на конкурс је 30дана од дана објављивања у дневном штампаном медију – дневном листу „ Дневник“ Нови Сад.

Пројекти морају бити реализовани најкасније до 31. децембра текуће године.

Програми се морају реализовати на територији општине Беочин.

Уз пријаву се подноси и конкретан програм и финансијски план утрошка средстава за реализацију тог програма.

**VI КРИТЕРИЈУМИ ЗА ОДАБИР ПРОЈЕКАТА**

Критеријуми на основу којих ће се оцењивати пројекти пријављени на јавни конкурс су:

1. усклађеност пројеката са општим интересом у култури и циљевима и приоритетима конкурса;

2. квалитет и садржајна иновативност пројекта;

3. капацитети потребни за реализацију пројекта и то:

- стручни, односно уметнички капацитети,

- неопходни ресурси;

4. финансијски план – разрађеност, усклађеност са планом активности пројекта, економичност и укљученост више извора финансирања;

5. степен утицаја пројекта нa квалитет културног живота заједнице.

Наведени критеријуми примењују се и на појединачне области културне делатности уз поштовање тих области.

Комисија врши оцену сваког пројекта на основу вредновања наведених критеријума у складу са чланом 4. Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе („Службени гласник РС“ бр. 105/16 и 112/17).

**VII ОСТАЛЕ НАПОМЕНЕ У ВЕЗИ СА ЈАВНИМ КОНКУРСОМ**

Јавни конкурс се објављује на званичној интернет презентацији општине Беочин на адреси: [www.beocin.rs](http://www.beocin.rs/), огласној табли Општинске управе општине Беочин и у дневном штампаном медију – дневном листу „Дневник“ Нови Сад.

Заинтересована лица додатне информације у вези са пријавом могу добити путем телефона 021/872 260 , контакт особа Маја Болта.

ПРЕДСЕДНИК ОПШТИНЕ

Броj: 01-401-59/2026

Дана: 19.02.2026.године

Б Е О Ч И Н

Председница општине

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Биљана Јанковић